Klus, Martin, poslanec NR SR (2018-05-10):
Príjemný dobrý deň prajem, vážené dámy poslankyne, vážení páni poslanci, pán predsedajúci, pani ministerka. Ďakujem pekne za slovo a dovoľte mi povedať možno pár slov na úvod teda k tlači 950, a teda k vládnemu návrhu zákona o zabezpečovaní kvality vysokoškolského vzdelávania a potom aj k vládnemu návrhu, ktorým sa mení a dopĺňa zákon č. 131/2002 o vysokých školách, o zmene, doplnení niektorých zákonov v znení neskorších predpisov, čo je tlač 951. Hneď na úvod hovorím, že som tak trošku v konflikte záujmov, keďže sám som vysokoškolský pedagóg a vnímam tento návrh zákona, jeden aj druhý, ako pomerne dôležitý vstup do kvality vysokoškolského vzdelávania na Slovensku, ale mám predsa len niekoľko dôležitých otázok, ktoré, verím, že pani ministerka zodpovie. Ako sa v dôvodovej správe k tlači 950 píše, hlavným cieľom a ústrednou témou predkladaného návrhu zákona je zabezpečovanie kvality vysokoškolského vzdelávania prostredníctvom vytvorenia legislatívnych predpokladov na lepšie zabezpečovanie tejto kvality vysokých škôl a zriadenie Slovenskej akreditačnej agentúry pre vysoké školstvo. Návrh zákona pritom vychádza zo štandardov, ktoré nám pani ministerka v úvodnom slove spomenula, a usmerní teda zabezpečovanie kvality celkovo v európskom priestore vysokoškolského vzdelávania, tzv. ESG 2015. No a tu sa dostávame k prvému vážnemu problému. Východiskom týchto štandardov a zároveň návrhom vzniku zákona je požiadavka, že za kvalitu poskytovaného vysokoškolského vzdelávania je primárne zodpovedná vysoká škola, tá zabezpečuje kvalitu prostredníctvom svojho vnútorného systému zabezpečovania kvality vysokoškolského vzdelávania implementáciou a sústavným rozvojom vnútorného systému. V praxi to ale bude znamenať aj to, že návrhom zákona sa zriaďuje agentúra ako nezávislá verejnoprávna inštitúcia, ktorá disponuje samostatnými rozhodovacími právomocami v oblasti akreditačného procesu a ktorá by mala mať predpoklad, aby sa stala riadnym členom Európskej asociácie pre zabezpečovanie kvality vo vysokom školstve, tzv. ENQA, a bola tak zaradená do Európskeho registra pre zabezpečovanie kvality vo vysokom školstve, čo je zase skratka EQAR. No a tu prichádzame k tomu problému. Štatutárnym orgánom agentúry bude predseda výkonnej rady, výkonná rada bude prijímať rozhodnutia v jednotlivých konaniach, výkonná rada na účely posúdenia konkrétnej žiadosti alebo preskúmania vlastného podnetu agentúry vytvára pracovné skupiny z odborníkov uvedených v zozname posudzovateľov, ktorých vedie. No a v čom teda spočíva ten problém? To sú tí odborníci, pani ministerka. Dnes najväčším problémom akreditačnej komisie je, že tam vlastne kolegovia hodnotia kolegov, a buďme celkom úprimní, častokrát sú v silnom konflikte záujmov, keďže hodnotia konkurenčné pracovisko. Rád by som vedel, ako tomu chceme predísť pri tomto návrhu zákona, pri zriadení takejto akreditačnej agentúry a do akej miery je možné predísť tomu, aby napríklad tým štatutárnym orgánom, tým predsedom výkonnej rady nebol opäť raz človek, ktorý bude v istom konflikte záujmov, a ako bude prebiehať to výberové konanie na tú skupinu odborníkov uvedených v zozname posudzovateľov. Pretože môj skromný názor je, že ak by sme chceli úplne predísť konfliktu záujmov, a teda posudzovania konkurencie, tak by títo museli byť vyslovene len zo zahraničia alebo by nesmeli byť nijakým spôsobom aktívni v akademickom živote na Slovensku. No a to súvisí trošku aj s tou témou 951, alebo tlačou 951, a to je otázka habilitácie inaugurácií, pretože akreditačná komisia doposiaľ prideľovala práva aj na udeľovanie habilitačných a profesorských alebo teda docentských a profesorských titulov, a teda v rámci habilitačného a inauguračného konania, a toto tiež častokrát slúžilo ako intenzívny konkurenčný boj medzi jednotlivými fakultami alebo, keď chceme, katedrami, kedy posúdenie jedného pracoviska členov akreditačnej komisii v praxi mohlo znamenať ukončenie habilitačného alebo inauguračného konania a nie je žiadnym tajomstvom, že častokrát na základe nie celkom jasných kritérií, alebo že sa použili rôzne kritériá pre rôzne inštitúcie. Viem o tom, pani ministerka, že ste informovaná o niektorých takýchto prípadoch, a musím povedať, že ja som, mierne povedané, znechutený, akým spôsobom niektorí konkrétni členovia akreditačnej komisie zneužívali svoje postavenie v tomto orgáne. Rád by som teda vedel, akým spôsobom chceme zabrániť takýmto procesom prostredníctvom tejto novely zákona. Snáď ešte možno pochvala za to, že ste sa rozhodli prekročiť tieň svojich predchodcov na ministerstve, kedy sa už v podstate niekoľko rokov, povedal by som, že až desaťročí, diskutovalo o tom, že by sme mohli mať docentov aj profesorov menovaných na určité časové obdobie a mohli by to byť funkčné miesta vytvorené na jednotlivých katedrách a nepodliehalo by to len tým habilitačným a inauguračným kritériám, ktoré sme poznali doposiaľ. Toto je prax, ktorá je typická pre všetky vyspelé krajiny sveta, privádza to potom adekvátnu kvalitu do fungovania vysokoškolských inštitúcií, takže ak sa nám podarí do praxe dostať naozaj ľudí, ktorí nie sú len teoretici, ale aj praktici, tak predpokladám, že toto je dobrá správa pre vysokoškolské vzdelávanie a ja vám za ňu chcem poďakovať.